  Туспуктэм: vk.com (Библиотека им. Н. А. Некрасова) Наталия Сильвестрова Алнаш ёросысь Евгений Бикузин тросэзлы Чудья Жени кушем нимыныз тодмо. Со пӧртэм удысын тыршись-быгатӥсь адями. Ӧвӧл кадь сыӵе уж, кудзэ со уг быгаты. Суредаське, трос гинэ крезьгуро инструментъёсын шудэ, ачиз ик соосты лэсьтэ, группаын шудэ, туспуктэ, пӧртэм удмурт ужрадъёсы но пыриськыны вуэ. Со сярысь «Меӵ удмуртъёс» ӵектосысьтымы таяз веранамы. Чудья Жени Алнаш ёросысь Азамат гуртын вордскиз. Пичи дырысеныз ик суредаськыны кутскиз. Соку ик тодэ вал ни, художник луоз шуыса. « Витетӥ яке куатетӥ классын милям вал задание суреданы кин луэмед потэ. И мынам со суредэ али но вань. Мон отын мольбертэн урамын суредаськисько » Чудья Жени, суредась, крезьгурась, кибашлы Школаын дышетскыкуз пияш котьку суредаське вал. Выль тодон-валанъёс басьтон но быгатонлыкъёссэ волятон понна со «Шундыкар» лагере «Суредасьёс» отрядэ вуылӥз. Соку отын ӧнерчи сямен суредась Василий Морозов ужаз. Мукет арзэ архитектор Касим Галиханов доры «Архитектура» отрядэ пыриськиз. Со сяна, кык ар «Программирование» ӧрын тодонлык люказ. Бӧрысь ачиз но «Суредасьёс» отрядын ӧнерчи кадь ужалляз, нылпиосты пӧртэм техникаосын но материалъёсын суредаськыны дышетылӥз. Школа бере Чудья Жени Удмурт кун университетэ Искусствоосъя но дизайнъя институтэ дышетскыны пыриз. Со вакытэ суредаськон быгатонлыкъёсыз сярысь тазьы вера: « Мон умой суредаськыны кутски ай кыкетӥ курсын. Отын ваньзы же художественной школаосы ветлэмын, соослэн вал ини базовый тодон-валанъёссы. Мон ветлӥ курсъёсы гинэ кӧня ке, ӧй ветлы художкае. Нырысетӥ курсын мон ваньзэ освоил, собере кутски ни умой суредаськыны » Чудья Жени, суредась, крезьгурась, кибашлы Университетын дышетскыкуз, берпуметӥ кык арзэ живопись предметъя Удмуртиысь калык суредась Семён Виноградов дышетӥз. Соку Женя вӧй буёлэн суреданы дышетскиз. Чудья реализм амалэн суредаськыны яратэмзэ пусъе. Университет бере со ассэ мукет техникаосын оскалтӥз, ужъёсаз мар ке выльзэ пыртыны тыршиз. Озьы ке но, реализм кельше вал, шуэ. Туспуктэм: Вера Штыкова Чудья Женилэн тужгес но тодмо ужъёсыз пӧлын «Удмурт рейв» сериез. Сыӵе суредъёсты кылыдытон сярысь малпан кемалась кылдӥз вал, шуэ. « Мон со сюжетэз, со образэз, куке удмурт костюмен нылаш киоссэ ӝутэ вылэ, суредалляй вал ни, но в графике. <…> Мон тодӥсько вал ни, что со темая можно азьланяз но суреданы, уже серия кадь лэсьтыны. Сое кутски нырысьсэ вӧй буёлъёсын суреданы. Кутски лэсьтылыны абстрактнойгес фон со суредъёслы, и собере ни суреданы кутски со образъёсты фотографиосъя. Соку мон post-dukes-ысь ик нылъёсты, тодмоосме, куке соос костюмен или просто дукесэн, позировать карыны курылӥ. Мынам со фотографиосын коллекция люкаськиз, и кутскиз со серия » Чудья Жени, суредась, крезьгурась, кибашлы Фото: vk.com (Чудья Жени) Али Чудья пӧйшуръёсын но тылобурдоосын суредъёсын серия бордын ужа, со понна эскизъёс дася. Со сяна, дораз мастерскояз мастер-классъёс ортчытъяны кутскиз, мылкыд карисьёсты суреданы дышетэ. Женя ужъёссэ вӧй буёлъёсын но акварелен быдэстыны яратэ, соосын умой ужаны шуыса валэктэ. « Со [вӧй буёл – ред.] каллен куасьме, со тоже плюс, малы ке шуоно тон быгатӥськод тупатыны, сложный цвет быгатӥськод сураны суред вылын ик. <…> Акварель просто приятный. Со же водный краска, туж зол вуэн сураське, и тоже мар ке тунсыко можно случайно пӧрмытыны, малы ке шуоно отын уг луы контролировать, куке бадӟым плоскостьёс суредаськод, уд тодӥськы, кыӵе точно луоз » Чудья Жени, суредась, крезьгурась, кибашлы Чудья Женилэсь суредъёссэ трос пӧртэм адӟытонъёсын возьматъязы. Студент дыръяз Париже но вуылэмез, отысь адӟытонэ пыриськемез вань.  « Парижын вал «Удмуртские дни в Париже». Отын вань институт, кудӥз восточно-европейский калыкъёсты эскере. Куддыръя кыӵе ке но калыклы сӥзем нуналъёс лэсьто. Одӥг аре вал удмуртъёслы сӥзем. <…> Отын [адӟытонын – ред.] вал кӧня ке портрет, мон соку в стиле поп-арт суредаськыса оскалтӥсько вал, эшшо вал туспуктэмъёс » Чудья Жени, суредась, крезьгурась, кибашлы Финляндиысь одӥгаз пичи карын финн-угор суредасьёслэсь адӟытонъёссэс радъялляло. Отчы но пыриськемез вань. Чудьялэн яратоно художникъёсз — импрессионистъёс. Соослэсь ужъёссэс трос музейёсысь адӟылэмез вань. Кылсярысь, «Удмуртские дни в Париже» ужрад ортчыку, Орсе музее (суредан искусствоосъя музей — ред.) ветлӥз. Отын импрессионистъёслэн тужгес но трос ужъёссы возьматэмын. Озьы ик Москваысь но Санкт-Петербургысь музейёсы вуылӥз. « Мыным потэ, мон адӟи импрессионистъёслэсь но постимпрессионистъёслэн почти вань суредъёссэс улэпкын » Чудья Жени, суредась, крезьгурась, кибашлы Суредаськем сяна, Женя пӧртэм крезьгуро инструментъёсын усто шудэ, солы нимысьтыз дышетскемез, крезьгуро школае ветлэмез ӧвӧл ке но. Арганэн шудыны витетӥ классын дыръяз дышетскыны кутскиз. Нырысь двоюродной агаезлэсь шудэмзэ учкылӥз, собере школа кружоке пыриськиз, бӧрысь ас кожаз книгая быгатонлыксэ волятӥз. Гитараен шудыны дышетскыкуз, агаезлэсь адӟем карыса, нырысь капчи гуръёсты шудыны йӧндыриз, озьы калленэн шудыны но дышиз. Университетын Чудья Жени «Чинчирган» ансамбле ветлыны кутскиз, отын со арганэн шудэ вал. Соку ик кубызэн но тодматскиз. « Мон нырысьсэ адӟи, кызьы соин шудо, куке ми "Чипчирганэн" кытчы ке но гуртэ потамы, удмурт гуртэ. Милемын Миклош Дэметэр (мадья кубызчи – ред.) ветлылӥз кӧня ке пол. Ми, "Чипчирган", выступать кариськом, нош Миклош борысь кубызэн шудэ нимаз. Соку первый раз адӟи, кызьы кубызэн шудо  » Чудья Жени, суредась, крезьгурась, кибашлы Туспуктэм: vk.com (Фольклорно-этнографический ансамбль "Чипчирган") Женя кубыз куараез туж кельшытӥз, со тунсыко крезьгуро инструментэн шудыны дышетскыны мылкыдыз ӝуатскиз. Нырысь одӥг-кык гурлы «Чинчирганэ» ветлӥсь нылашлэсь дышиз. Бӧрысь ансамбльлэн кивалтӥсез Ирина Пчеловодова кӧня ке эктон гуръёсты возьматӥз, одӥгзэ – Миклош Дэметэр. Собере Чудья каллен ачиз капчи гуръёсты шудыны дышӥз. Соку Женялэн йыраз кубызэз ас киыныз лэсьтон сярысь малпан кылдӥз. Диплом ужзэ но соин герӟаны малпаз. Университетэ пырыкуз, со пуэн вырыны чик уг быгаты вал. Озьы ке но, ачиз инструментэз эскерыса, тодмоосызлэсь юалляськыса, усто кубыз бадэстӥз. « Кызьы кубызэз лэсьтыны, мон юалляськи Алексей Кузнецовлэсь. Мынам вал киям кубыз, кудзэ со лэсьтӥз, "Чипчирганлэн" кубызэз. Мон соин шудӥсько вал ни соку, и мон сое сьӧрам нуллӥсько вал. Со мынам вал весь син азям, чтобы учкыны, кызьы лэсьтӥсько солэн мугорыз, детальёсыз. Соя примерно лэсьтӥ, со шоры весь учкылыса. Вася Широбоковлэсь эшшо юаллясько вал. Со уже лэсьтылэмын вал ни к тому времени кубыз. Кыӵе ке но этапын мае ке уг тодӥськы ке, юасько вал соослэсь » Чудья Жени, суредась, крезьгурась, кибашлы Туспуктэм: Максим Егоров 2015-тӥ арысен Чудья Ижкарысь Чеберлыко киужъёсъя йӧскалык центрын ужа, пулэсь пӧртэм инструментъёс лэсьтэ, ӵемысьгес удмуртъёссэ.  2018-тӥ арын Женя кубызэн шудыны ас коже дышетскон книга поттӥз. Отчы кӧня ке удмурт калык кырӟанъёсты но соосты шудон схемаосты пыртӥз. 2021-тӥ арын асдышетоссэ выльысь поттӥзы. Кубызэн шудыны дышемен, Чудья эшъёсыныз, Татьяна Тихоноваен но Лилия Леонтьеваен, общежитиын люкаськыса, калык кырӟанъёсты ӵошен шудыны-кырӟаны кутскизы. Озьы «Дукес» группа кылдӥз. « Ми мар но со гожтӥмы просто диктофонэ и малпамы, давайте интернетэ поттом. Кыӵе ке но кырӟанэз <…> ми ӵош нылъёсын подбирали. Сое гожтӥмы но сыӵе черновой записез поттӥмы вал. Соку малпаськимы, а кызьы ниманы, кин сое поттэ, кыӵе исполнитель. Вот соку нимамы "Дукес" » Чудья Жени, суредась, крезьгурась, кибашлы Туспуктэм: vk.com (Чудья Жени) Озьы эшъёс вашкала кырӟанъёсты калык азьын кырӟаны кутскизы. Со вакытэ ик Чудья Жени электрон крезьгурен тунсыкъяськыны кутскиз.  « Мон студент дыръякум ещё куддыръя турттӥ кылзыны электронной музыкаез, малпасько вал, марлы со адямиослы вообще кельше, маиз отын тунсыкоез, малы мон уг валаськы. Со ведь пӧртэм, олокыӵе но. Электронной музыка трос. Самой трос жанръёс со именно электронной музыкаын » Чудья Жени, суредась, крезьгурась, кибашлы Борысь Женя крезьгур кылдытон компьютер программаын ачиз крезьгур лэсьтыны кутскиз. Озьы ик калык кырӟанъёсты но, программаын пӧртэм инструментъёсты ватсаса, вошъяз-тупатъяз. «Пудо келян» Чудьялэн нырысетӥ гожтэмез луиз, сое со post-dukes нимын интернетэ поттӥз. « Мон соку лэсьтӥсько вал сое нылъёстэк, одӥгнам, кутӥсько запись кыӵе ке но за основу. Отын эшшо просто электронный музыка но, удмурт гуръёстэк ни, лэсьтылэмын вал. Просто экспериментировать кари, просто ужаны дышетски. Собере видеоурокъёс мон туж кема но трос учкылӥ, эскери, кызьы со ваньмыз ужа. Вот мон сое поттылыны кутски как post-dukes, а ми нылъёсын "Дукес" кадь кырӟаськомы вал ай » Чудья Жени, суредась, крезьгурась, кибашлы Соку Чудья Жени «Дукес» группаысь нылъёслы ӵектӥз калык кырӟанъёсты выль сямен кырӟаны, электрон обработка карыса. Озьы «Дукес» группа post-dukes луиз. Со кубыз шудэмъя калык кырӟанъёс гинэ ӧй вал ни, табере со — электрон крезьгурен калык кырӟанъёс. Туспуктэм: vk.com (post-dukes) Выль ӧре выжемзы бере кӧня ке кырӟан гожтыса, соосты «ВКонтакте» мерлыко вотэсэ выль нимын поттаны кутскизы. 2020-тӥ арлэн пумаз соослэн «Удмурт рейв» нырысетӥ зэмос альбомзы кылдӥз. Альбомзы потэм бере post-dukes-эз пӧртэм фестивальёсы ӧтчаны кутскизы. Нырысетӥ ужрад, кудаз post-dukes пыриськиз, Казаньын ортчем AWAZ фестиваль вал. « AWAZ фестиваль - со туж бадӟым фестиваль, кудзэ Москваысь организаторъёс лэсьтӥзы. Отын выступатьтӥзы туж пӧртэм тунсыко группаос. Отын тросгес вал не популярный группаос, а аспӧртэмлыко группаос. Баръёсын, клубъёсын, кытын ке но библиотекаын, театръёсын одӥг дыре шудӥзы группаос. Со мынӥз кык нунал. Отын выступать кариз 60 группа кадь » Чудья Жени, суредась, крезьгурась, кибашлы Эшъёслы сокем кельшиз со ужрадын! Выль артистъёсын тодматскизы, асьсэзыз усто возьматӥзы но капчи но бурдъяськем мылкыдын вуизы Ижкаре – выль кужымен крезьгур бордын ужаны. AWAZ фестивальын шудэмзы бере, post-dukes-эз кунысь мукет каръёсы пӧртэм фестивальёсы но ужрадъёсы пыриськыны ӧтьылыны кутскизы. Соос Москваысь «Точка перемещения – 2021», «Fields XS» но «Культурный слой» фестивальёсы вуылӥзы, Казаньысь «Итиль» фестивальын кык пол шудӥзы, ABCD ижкар лейблэн радъям «Звуки невидимых земель» проектэ пыриськизы, Ижкарысь «NOVART» но «Палезян» фестивальёсын шудӥзы. Группа тодмо но тодмо луыны кутскиз. Туспуктэм: Вера Штыкова (2021-тӥ арын сӥзьыл группаысь Лилия Леонтьеваез Наталия Сильвестрова воштӥз) 2021-тӥ арын гужем post-dukes-лэн «Апай» мини-альбомез потӥз. Пӧсьтолэзе альбомысь «Ныл келян гур» кырӟанлы «Куара» огӥнлэн «Тамга» видеошколаяз дышетскисьёсъёсын ӵош клип лэсьтӥзы. Сценарий бордын Чудья Жени Анастасия Шумиловаен (гожъясь - ред.) ӵош ужаз. 2022-тӥ арын группалэн «Куно пумитан» кырӟанзылы клип поттӥзы. Сое «Куара» огинлэн клип лэсьтонъя «Пус» ӵектосаз пыриськисъёс дасязы. Таязэ Женя художник-постановщик кадь ужаз. 2023-тӥ арын толшоре группа нош ик выль кырӟанлы выль клип бордын ужаз. Съёмкаос Вавож ёросысь Гурезь-Пудга гуртын ортчизы. Премьераез феврале луоз шуыса малпало. Фото: vk.com (post-dukes) Али группа выль материал бордын ужа. « Может куке но потоз сюан альбом, потому что дасямын уже сюан мотивъёсын кырӟанъёс, но соос бордын ужез трос ай. Отын пӧртэм удмуртъёслэн гуръёссы – завятской удмуртъёслэн, южной удмуртъёслэн, шарканскойзэ дышетӥм » Чудья Жени, суредась, крезьгурась, кибашлы Чудья Жени вань ужъёссэ удмуртлыкен герӟа. Со оске, вань кужым удмурт кылын ужан, лулчеберетэз вӧлмытон бордын. Мукет адямиослы но асьсэлэсь анай кылзэс но лулчеберетсэс азинтыны но вӧлмытыны ӵектэ. « Тон удмурт или эшшо кыӵе ке пичи калык ке, тон уже висъяськиськод мукет группаос пӧлын. Если музыкаед сыӵе ик уровеньын, кыӵе ӟуч группалэн, но кырӟаськод удмурт кылын и удмурт гуръёс эшшо отын вань, тон трослы выгодней и интересней » Чудья Жени, суредась, крезьгурась, кибашлы Post-dukes группаын шудэм сяна, Чудья Жени мукет пӧртэм группаосы пыриськиз.«Чипчирганэ» ветлыкуз Amiso Wott (Амисо Вотт) панк-рок-группаын электрогитараен шудӥз. «Шундыкарын» ӧнерчи кадь ужакуз, мукет ӧнерчиосын «МАЛЫМИ» кылдытӥзы. Отын Женя аккордеонэн но MIDI-клавиатураен шудӥз. «МАЛЫМИ» бере Чудья Köt Kubitz (Кэт Кьюбитц) группаын кубызэн шудыны кутскиз. Соос ӟуч но удмурт кырӟанъёсты быдэстӥзы. Удмуртъёссэ Анастасия Шумилова гожъяз, но ӟучьёссэ – ачиз Женя. « Мон куддыръя азьло лыктӥсько вал уж дуре ӵукна, усьтӥсько вал блокнот и кутскисько вал гожъяны текст, кыӵе ке но абстрактной малпанъёсты, не сюжет, не конкретно мар ке но. Предложениос, кудъёсыз ог-огенызы герӟаськемтэ луыны быгато, но соос кыӵе ке но впечатлениосты быгато валэктыны » Чудья Жени, суредась, крезьгурась, кибашлы Туспуктэм: Руслан Нуриахметов Со вакытэ Женя кубызэз выльдыны малпаз – инструментэз звукоснимателен лэсьтыны кутскиз, куараез ӟечгес мед кылӥськоз шуыса. Аслэсьтыз но шудыны быгатонлыкъёссэ умоятӥз.  « Мон со группаын дыши олокызьы но шудыны кубызэн, кутски осваивать кубызэс мукет сямен, <…> чтобы оломар но можно вал шудыны » Чудья Жени, суредась, крезьгурась, кибашлы Соку ик Чудья Жени Финн-угор шаман оркестрен ужаз. Со пусъе, отын шудыкуз, озьы ик крезьгурын вылезлы дышӥз, троссэ валаны кутскиз. Ваньмыз со ӟеч адӟем-чаклам луиз. Чудья Жени пӧртэм удмурт кырӟасьёсын ужаз ни. Соос пӧлын Иван Белослудцев, bobolenin группаысь Кирилл Кириллов. Азьланяз Женя Россиысь артистъёсын, кылсярысь, Москваысь «Байсара» но Нальчикысь JRPJEJ (Джэрпэджэж) группаосын, ужаны мылкыд каре. Озьы ик мукет удмурт кырӟасьёсын. Коллаборациос сяна, Чудья Женилэн малпаназ post-dukes-эн кунгож сьӧры потаны, отысь пӧртэм бадӟым фестивальёсы пыриськыны, кылсярысь, Америкае вуылыны но альтернативной но инди-рок крезьгур ӧръя ужась KEXP мер радиостанциын шудыны. « Отын Россиысь кык группа гинэ шудӥз. Милям post-dukes-эн цель - отын выступить карыны. Отын быдэс планетаысь устоосыз исполнительёс шудо » Чудья Жени, суредась, крезьгурась, кибашлы Крезьгур, суредаськон, пуэн вырон сяна Чудья Жени туспуктонэн, сад мерттонэн тунсыкъяське. Кемалась ӧвӧл бонсаен вырыны кутскиз. Со искусство сярысь, кызьы ваньзэ радъяно шуыса, трос лыдӟылӥз, писпу мерттыны кидысъёс но дасяз ни. Туспуктэм: Вера Штыкова Паймоно, мар карыса уг вутты Чудья Жени! Солэн нуналаз 24 час гинэ ӧвӧл кадь. Кызьы дырыз ваньмызлы тырме? Серекъяса валэктӥз: « Телевизор уг учкиськы. Тэк уг пукиськы. Ну и смена деятельности со тоже отдых »Чудья Жени, суредась, крезьгурась, кибашлы Тегъёс: Удмуртия удмуртъёс меӵудмуртъёс крезьгур кибашлыос суредасьёс  